
Fri fra kreft

Jeg overlevde uhelbredelig kreft

 

Et nytt syn på kreftens årsaker

Denne boken er dedisert til mine nåværende barnebarn og mine fremtidige barnebarn, med ønske om at de en dag kan leve i en verden uten frykt for kreft.


«Oppdagelse består i å se hva alle har sett og tenke hva ingen har trodd.»

ALBERT SZENT-GYÖRGYI (1893–1986).

UNGARSK NOBELPRISVINNER I MEDISIN 1937

 

 

«En ny vitenskapelig sannhet seirer ikke ved at man overbeviser motstanderne og få dem til å se lyset, men heller fordi motstanderne til slutt dør.»

MAX PLANCK (1848–1947). KVANTEFYSIKER

OG NOBELPRISVINNER I FYSIKK 1918




 

Kreft er en alvorlig sykdom som må diagnostiseres og behandles i samråd med lege og onkolog (kreftspesialist). Denne boken anbefaler ingen å avstå fra ordinær kreftbehandling. Målet med boken er å belyse nye vitenskapelige teorier omkring bakenforliggende årsaker til kreft og forskningsbaserte komplementære tiltak. Håpet er å inspirere til selv å ta aktivt del i egen forebygging eller behandling av kreftsykdom.


Forord

 

Vi lever i en verden av uløste gåter, og kreft er en av dem. Vi forstår ikke helt hvorfor kroppen utvikler denne sykdommen. I over 50 år har en hær av forskere jobbet med saken, men ifølge WHO er gåten fremdeles ikke løst. Vi kan se hva som skjer, men kan ikke helt forklare hvorfor eller hvordan det skjer. Årsaken til kreftsykdom er primært uflaks, får vi vite. Samtidig er kreft blitt den sykdommen som tar flest liv, og behandlingen vi tilbyr, forårsaker ofte senskader og gir heller ingen garanti for at sykdommen ikke vender tilbake.

Den rådende oppfatningen er at kreft er en genetisk sykdom skapt av tilfeldige mutasjoner som oppstår ved celledelingen. En uheldig celle slutter å oppføre seg som den skal, og blir til mange med samme uheldige egenskaper, kan vi lese i faglitteraturen. De deler seg raskere og dør ikke som normale celler. Hvis ikke disse cellene stoppes, blir kroppen snart sjakk matt. Derfor settes all skyts inn på å fjerne eller drepe dem.

Men de mikrobiologiske mekanismene som forårsaker at de første kreftcellene oppstår, er altså fremdeles ikke avdekket. Uten helt å forstå årsaken på molekylært nivå om hvorfor disse gen-endringene oppstår, har man satset utelukkende på behandling og legemidler som skal fjerne symptomet, kreftcellen. Er all kreftbehandling i prinsippet bare brannslukking? Hvorfor brukes ikke like mye ressurser på å finne brannstifteren?

Samtidig viser statistikk at vestlig livsstil og kreft synes å gå hånd i hånd. Det virker som sykdommen trigges av noe i måten vi lever på og hvordan vårt livsmiljø har utviklet seg, spesielt i vestlige land. Vi har ti ganger så mye kreft i dag som for femti år siden.

Den amerikanske kreftlegen Azra Raza mistet selv sin mann i kreft, også han onkolog. Hun forteller i sin bok The First Cell (2019) at vi er milevis unna å vinne kreftkampen. Den nåværende aldersjusterte dødeligheten for alle kreftformer i USA er forbedret med bare ca. 4 prosent siden 1970. Dette står i sterk kontrast til de inntrykkene som formidles av pengeinnsamlende kreftforeninger og media, sier hun. Forskningen har riktignok gitt forbedrede behandlinger av kreft hos barn og for noen spesifikke kreftformer i blod, benmarg og lymfesystemer, bemerker Raza. Men disse suksessene, som involverer uvanlige kreftformer, er unntak blant en «lang rekke av fiaskoer».

Hun forteller også at de fleste kreftmedisiner kun gir forlenget overlevelse med noen få måneder, og at 95 prosent av alle nye kreftlegemidler ikke når gjennom hos FDA – det amerikanske legemiddelverket. Det sier også litt om hvorfor de som passerer nåløyet, blir så dyre.

Disse forholdene har utløst et behov for å se på kreftgåten med nye øyne og har resultert i alternative teorier om kreftens underliggende årsaker. Men det møter massiv motstand.

Å utfordre vedtatte sannheter er ingen lett øvelse. Friske tilnærminger som kaster nytt lys over gammel viten, utfordrer rådende kunnskap og truer etablerte stillinger. Det gjør det vanskelig å nå gjennom. Likevel skjer det nå innen kreftforskningen. Meningsfulle, gjennomtenkte utfordringer som kommer fra profesjonelle forskere. Kan de klare å endre hele det etablerte kreftparadigmet?

 

 

Sommeren 2016 fikk jeg selv en sjelden type lymfekreft, med beskjed om at den var uhelbredelig. Ingen hadde noensinne blitt kurert for den typen kreft, ifølge sykehuset. Utsiktene var altså svært dårlige, og jeg måtte leve på kreftmedisin resten av livet – så lenge det varte. På spørsmålet mitt om hva jeg selv kunne gjøre, var svaret å leve som normalt, men gjerne spise sunt og trene. Det fantes ingen mirakelkur, og kosthold og levesett hadde lite med sykdommen å gjøre, var beskjeden. Ingen forskning kunne vise til en slik sammenheng. Årsaken var kort og godt at jeg hadde hatt uflaks.

Jeg godtok ikke dommen, at sykdommen var uhelbredelig, og var overbevist om at det måtte være en bakenforliggende årsak. «Uflaks» betød vel bare at man ikke forsto årsaken. Hvis jeg kunne finne ut av hva som egentlig lå bak, burde jeg også kunne klare å kurere sykdommen, tenkte jeg. Naiv optimist? Ja, men det ga meg mening og ledet meg ut på en lang og spennende reise i kreftuniverset.

I dag hevder flere forskere og leger, blant dem professor Thomas N. Seyfried ved universitetet Boston College, at vi ikke kan vinne krigen mot kreft så lenge den er basert på en gal forståelse av kreftens innerste natur. Det reises spørsmål om hvorfor så forsvinnende lite av de enorme beløpene som hvert år bevilges til kreftforskning, går til å finne de underliggende årsakene til sykdommen. Dette paradokset opptok meg stadig mer i min søken etter svar.

I dokumentarfilmen «Fri fra kreft» (2019) forteller jeg en del om dette (se frifrakreft.no). I denne boken går jeg dypere og inviterer leseren med på en reise i et utfordrende landskap. Et landskap som dessverre snart berører hver eneste familie.

Jeg er ikke lege eller spesialist på kreftforskning, men min egen diagnose satte i gang «journalisten» i meg, og jeg har brukt år på å sette meg inn i dette så langt en legmann kan. I dette arbeidet har jeg møtt en rekke inspirerende fagfolk som utrettelig arbeider for å skape ny forståelse for kreftsykdom. Jeg har også stor tro på «pasienten»s egen innsats, slik det kommer frem av min egen historie. Jeg har ikke fasiten, men jeg fant et spor som jeg ville forfølge, og som jeg mener er verdt å dele.

Jeg håper at min kunnskap og mine refleksjoner kan inspirere til et revidert og åpnere syn på forståelsen av kreft og kreftbehandling.

 

Terje Toftenes, januar 2021

